b'\n_START_ARTICLE_\nNormalitat sociol\xc3\xb2gica\n_START_PARAGRAPH_\nLa paraula normal prov\xc3\xa9 del llat\xc3\xad \xe2\x80\x9cnormalis\xe2\x80\x9d definia un terme geom\xc3\xa8tric utilitzat per el picapedrers per disposar les pedres amb escaire perqu\xc3\xa8 encaixessin entre si. Des de 1888, segons el diccionari normal vol dir que \xc3\xa9s conforme a la norma, que no se\xe2\x80\x99n desvia o b\xc3\xa9 que serveix de norma. _NEWLINE_Parlant en clau sociol\xc3\xb2gica, entenem normalitat com aquells que segueixen la norma, definida aquesta com una pr\xc3\xa0ctica social que regula els comportaments i \xc3\xa9s cr\xc3\xadtica davant les conductes que se\xe2\x80\x99n desvien (desviaci\xc3\xb3 social), perqu\xc3\xa8 no comparteixen les expectatives de la societat, causant una actitud de desaprovaci\xc3\xb3 o c\xc3\xa0stig. _NEWLINE_Les institucions s\xc3\xb3n les encarregades d\xe2\x80\x99estructurar la realitat social i de formular les normes. En sociologia la norma es pot definir com les regles generals d\'acci\xc3\xb3 v\xc3\xa0lides socialment, conductes exigides per l\'entorn social. Les normes regulen la manera i el comportament dels membres d\'un grup social enfront un altre, ja que vivim en un m\xc3\xb3n amb una gran pluralitat de normalitats, amb un joc d\xe2\x80\x99etiquetes i mecanismes de poder, per aquest motiu la normalitat \xc3\xa9s relativa._NEWLINE_Les normes tamb\xc3\xa9 impliquen una ordenaci\xc3\xb3 jer\xc3\xa0rquica, que posa en evid\xc3\xa8ncia la desigualtat en la societat, \xc3\xa9s a dir, la diferenciaci\xc3\xb3 social. Les difer\xc3\xa8ncies s\xc3\xb3n les que porten als individus a etiquetar els que es desvien de la norma. La mateixa normalitat que ens imposa el "gui\xc3\xb3 del joc social", fa que estigui legitimada per la majoria dels individus de la societat, que sigui cohesionant i reafirmant. Al mateix temps, la normalitat exerceix un control social per evitar les conductes desviades que incompleixen les normes socials establertes._NEWLINE_La normalitat \xc3\xa9s col\xc2\xb7lectivitat, \xc3\xa9s all\xc3\xb2 que apareix i s\xe2\x80\x99admet per majoria en una societat definida en una oportunitat concreta de la seva evoluci\xc3\xb3. Un succ\xc3\xa9s normal ha de tenir sentit al grup social, la seva superviv\xc3\xa8ncia i ra\xc3\xb3 de ser en l\xe2\x80\x99\xc3\xa0mbit social ha de tenir una explicaci\xc3\xb3 social. En aquest sentit, \xc3\x89mile Durkheim  (1858-1917)  expressava que nom\xc3\xa9s all\xc3\xb2 que \xc3\xa9s social explica el que \xc3\xa9s social.'